# Qasja e lirë në informacione dhe mbrojtja e mjedisit jetësor në epokën dixhitale: përvoja e Maqedonisë së Veriut

**Hyrje**

Qasja e lirë në informacion është njohur prej kohësh si një parakusht themelor për transparencën dhe llogaridhënien e institucioneve. Por rëndësia e saj theksohet veçanërisht në fushën e mbrojtjes së mjedisit, ku të dhënat në kohë mund të shpëtojnë jetë dhe të parandalojnë dëme të pariparueshme. Në epokën dixhitale, qasja në informacionine mjedisor merr një kuptim të ri: teknologjia krijon kushte për disponueshmëri më të gjerë, shkëmbim më të shpejtë të të dhënave dhe pjesëmarrje më të madhe të publikut.

Maqedonia e Veriut, si nënshkruese e Konventës së Aarhusit dhe si vend kandidat për anëtarësim në Bashkimin Evropian, po bën përpjekje për të harmonizuar legjislacionin dhe praktikat e saj me standardet evropiane. Ligji për Qasje të Lirë në Informacione me Karakgter Publik është baza për realizimin e kësaj të drejte, dhe dixhitalizimi hap mundësi të reja për zbatim efektiv.

**Korniza juridike në kontekstin dixhital**

Republika e Maqedonisë së Veriut, nëpërmjet Ligjit për Qasje të Lirë në Informacione me Karakter Publik ("Gazeta Zyrtare e Republikës së Maqedonisë së Veriut" nr. 101/2019), ka krijuar një bazë të fortë ligjore për qasje në informacione ekologjike. Ky ligj, veçanërisht në nenin 3, paragrafi 1, rreshti 7, pikat 4, 5 dhe 6, njeh rolin kyç të informacioneve në:

* Parandalimi dhe zbulimi i kërcënimeve serioze për shëndetin dhe jetën - platformat dixhitale mundësojnë raportimin në kohë reale të rreziqeve nga ndotja e ajrit ose ujit
* Zbulimi i kërcënimeve të mjedisit jetësor - sistemet e monitorimit dixhital mund të zbulojnë aktivitete të paligjshme, siç është hedhja e paligjshme e mbetjeve toksike
* Mbështetja e debatit publik - kanalet dixhitale mundësojnë një diskutim publik më të gjerë dhe më të arritshëm mbi politikat ekologjike

**Dixhitalizimi i mjet i ri për transparencë**

Sot, në shumë vende, përfshirë Maqedoninë e Veriut, qytetarët mund të qasen në të dhëna online mbi cilësinë e ajrit, gjendjen e burimeve ujore ose menaxhimin e mbeturinave. Hartat interaktive, regjistrat publikë dhe aplikacionet mobile lejojnë monitorimin në kohë reale të parametrave ekologjik.

Në Shkup, ku ndotja e ajrit është një problem kronik, platforma <https://air.moepp.gov.mk/> ofron matje nga vende të shumta, duke e bërë atë një burim kyç informacioni për publikun, median dhe organizatat e shoqërisë civile. Pjesë e dixhitalizimit është aplikacioni mobil <https://mojvozduh.eu/web/> , i cili ka shkuar përtej kufijve të Maqedonisë së Veriut dhe njihet në mbarë botën si AirCare. Ai funksionon duke përdorur të dhëna për cilësinë e ajrit të hapur nga stacionet shtetërore, vullnetare dhe satelitore të matjes. Në nivel lokal, disa bashki kanë filluar të publikojnë informacione mbi deponitë e paligjshme dhe gjendjen e hapësirave të gjelbra, duke u lejuar qytetarëve të marrin pjesë në monitorim përmes platformës <https://mzaednica.mk/> .

Këta shembuj tregojnë se dixhitalizimi mund të rrisë besimin në institucione dhe të forcojë kontrollin publik.

**Sfida dhe kufizime**

Pavarësisht progresit, sfidat mbeten serioze:

- Të dhëna të paarritshme ose të vjetruara: shumë institucione nuk publikojnë informacion në kohën e duhur, dhe disa prej tyre nuk janë në një format të lexueshëm nga makina.

- Presione politike dhe ekonomike: të dhënat e ndjeshme mbi ndotësit industrialë shpesh janë të vështira për t'u aksesuar.

- Kapacitet i kufizuar zbatimi: Mungesa e stafit të trajnuar dhe pajisjeve të përshtatshme teknike shpesh përfaqëson një pengesë për monitorimin e vazhdueshëm dhe dixhitalizimin sistematik të informacionit.

- Ndërgjegjësim i ulët publik: disa qytetarë ende nuk e ushtrojnë të drejtën e tyre për të aksesuar informacion, gjë që zvogëlon mundësinë e presionit publik dhe pjesëmarrjes në krijimin e politikave publike.

Këto dobësi tregojnë se ligjet dhe mjetet dixhitale duhet të plotësohen me investime të vazhdueshme në burime, trajnimin e zyrtarëve dhe edukimin e publikut, por edhe nga një perspektivë teknologjike.

**Drejtime potenciale për avancim**

Për Maqedoninë e Veriut, dixhitalizimi mund të jetë një nxitës i një sistemi të qëndrueshëm dhe gjithëpërfshirës për qasjen në informacionw. Disa hapa konkretë do të ishin:

- krijimi i një portali qendror për të dhëna të hapura mjedisore, i cili do të integrojë informacionin nga të gjitha institucionet,

- zhvillimi i aplikacioneve mobile për qytetarët që do të mundësojnë raportimin e problemeve mjedisore (deponi të paligjshme, prerje të paligjshme të pyjeve, ndotje),

- Pjesëmarrja aktive e qytetarëve: duke u përfshirë në procesin e mbledhjes dhe shkëmbimit të informacionit, qytetarët mund të kontribuojnë drejtpërdrejt në monitorimin e kushteve mjedisore.

- bashkëpunim i zgjeruar me median dhe gazetarët investigativë, të cilët janë kyç në ekspozimin e rasteve të shkeljeve të standardeve mjedisore,

- mbështetje e vazhdueshme për organizatat e shoqërisë civile që punojnë në fushën e mbrojtjes së mjedisit jetësor.

**Konkluzë**

Qasja në informacione për mjedisin jetësornë epokën dixhitale nuk është vetëm një detyrim ligjor, por edhe një mjet praktik për mbrojtjen e shëndetit dhe përmirësimin e cilësisë së jetës. Maqedonia e Veriut ka bërë hapa të rëndësishëm, por sfidat që lidhen me konsistencën e të dhënave, ndikimet politike dhe ndërgjegjësimin e ulët publik mbeten.

Përvoja tregon se kur të dhënat janë publike dhe lehtësisht të arritshme, ato bëhen katalizator për ndryshime pozitive - duke stimuluar debatet publike, duke frymëzuar aktivizmin, duke përmirësuar llogaridhënien institucionale dhe duke hapur hapësirë ​​për inovacion në "ekonominë e gjelbër".

Çelësi i suksesit të ardhshëm qëndron në gatishmërinë e institucioneve për të shfrytëzuar potencialin e teknologjisë dixhitale për transparencë më të madhe dhe për të krijuar një sistem që mbron mjedisin pavarësisht ndryshimeve politike. Kështu, qasja në informacione do të bëhet një instrument thelbësor për demokracinë, shëndetin dhe zhvillimin e qëndrueshëm.

**Përgatiti:**

**Оливер Серафимовски**

**Përktheu:**

**m-r Valon Mustafa**